Yliopisto perui rasistiseksi epäillyn seminaarin – näin yliopisto perustelee

Helsingin yliopisto. Arja-Riikka Nikkilä / Arkisto

Don Lehtinen

Helsingin yliopiston tila- ja kiinteistökeskus on perunut Tieto lisää tuskaa -seminaarin, jonka oli tarkoitus toteutua yliopiston päärakennuksella maaliskuun puolivälissä.

Seminaarin puhujiksi oltiin värvätty useita kriittisesti islaminuskoon suhtautuvia ihmisiä, kuten islamkriittistä verkkolehteä toimittava Ingrid Carlqvist ja islamin kriminalisointia nettikirjoituksessaan ehdottanut Jukka-Pekka Rahkonen

Tilakeskuksen mukaan se oli saanut tilavarauksen alun perin rakennusyritykseltä, joten se vaikutti harmittomalta. Ajan kuluessa kuitenkin paljastui, että tilaisuus ei sittenkään sovi yliopistolla järjestettäväksi, joten varaus peruttiin.

Yliopisto ilmoitti tilavarauksen peruuttamisesta Twitterissä, jossa se totesi tilaisuuden olevan "selvityksen perusteella yliopiston arvojen vastainen". Tilakeskuksen mukaan poliittisia, uskonnollisia ja vastaavia tapahtumia ei yliopiston tiloissa saa järjestää.

Tieto lisää tuskaa -seminaarin salivaraus on peruttu. Tilaisuus on (selvityksen perusteella) yliopiston arvojen vastainen. @teolkyyhkynen — Helsinki University (@helsinkiuni) 23. helmikuuta 2016

Oma osuutensa tapahtumaketjussa on myös teologisen tiedekunnan Kyyhkynen -verkkolehdellä, joka kertoi seminaarin puhujista viime perjantaina epäillen, onko tilaisuus oikeasti yliopiston arvojen mukainen.

Seminaarissa olisi puhunut myös Espoon kaupunginvaltuuston jäsen Seppo Huhta (ps.). Huhta ei ole tietoinen syistä, miksi tapahtuma peruttiin.

– Ärsyttää todella, että jos on kriittinen, leimataan heti rasistiksi, Huhta sanoo.

Huhdan mukaan on päivänselvää,että tilan omistajalla on oikeus perua tapahtuma, jos se kokee sen yliopiston arvojen vastaiseksi.

– Minä en peruuttamisesta putoa kuin matolta lattialle ja se ei ole pitkä matka. Voin esittää mielipiteitäni vastakin.

Huhta ei ole tavannut muita seminaarin puhujia aiemmin.